**Δελτίο Τύπου**

**1/6/2021**

**4ος Διαγωνισμός επιχειρηματικής Ιδέας ΓΠΑ| Διαδικτυακή «Παρουσίαση και Βράβευση επιχειρηματικών σχεδίων»**

Με επιτυχία ολοκληρώθηκε ο **4ος Διαγωνισμός Επιχειρηματικής ιδέας ΓΠΑ** που διοργάνωσε το Γραφείο Καινοτομίας, Επιχειρηματικότητας & Μεταφοράς Τεχνολογίας (**InnovInAgri**) του Ειδικού Λογαριασμού Κονδυλίων Έρευνας του Γεωπονικού Πανεπιστημίου Αθηνών, σε διαδικτυακή εκδήλωση που πραγματοποιήθηκε τη 1η Ιουνίου 2021 με την υποστήριξη του **Χρηματιστήριου Αθηνών**, με θέμα την «Παρουσίαση και Βράβευση Επιχειρηματικών Σχεδίων Επιχειρήσεων Τροφίμων και Γεωργίας».

Την εκδήλωση προλόγισαν ο κ. **Σπυρίδων Κίντζιος**, **Πρύτανης** του **Γεωπονικού Πανεπιστημίου Αθηνών** και ο κ. **Σταύρος Ζωγραφάκης**, **Αντιπρύτανης** του **Γεωπονικού Πανεπιστημίου Αθηνών.**

Κατά την διάρκεια της εκδήλωσης οι ομάδες που διαγωνίζονταν παρουσίασαν 7 ολοκληρωμένα επιχειρηματικά σχέδια τόσο σε εκπροσώπους του επιχειρηματικού κόσμου όσο και σε ακαδημαϊκούς και ευρύτερα ενδιαφερόμενους. Την ανάδειξη των νικητριών ομάδων πραγματοποίησε Επιτροπή Αξιολόγησης, η οποία απαρτίζονταν από τον κ. **Σ. Αρσένη**, Συντονιστή του Προγράμματος NBG Business Seeds της **Εθνικής Τράπεζας**, τον κ. **Κ. Καραβασίλης**, Managing Partner **RaD45 Consulting**, Food Science & Innovation Expert for the Development of Sustainable Food Systems και τον κ. **Ε. Ρεπάνης**, Διευθυντή Διασφάλισης Ποιότητας-Έρευνας και Ανάπτυξης, **ΜΕΛΙΣΣΑ ΚΙΚΙΖΑΣ Α.Β.Ε.Ε. Τροφίμων**.

Αξίζει να αναφερθεί ότι για την εκπόνηση των επιχειρηματικών σχεδίων οι ομάδες που διαγωνίστηκαν δέχτηκαν σημαντική βοήθεια από συμβούλους και μέντορες. Οι σύμβουλοι ήταν μέλη ΔΕΠ του Γεωπονικού Πανεπιστημίου Αθηνών και είχαν την τεχνογνωσία να υποστηρίξουν τις ομάδες ως προς τεχνικό μέρος του επιχειρηματικού σχεδίου, την διαδικασία παραγωγής του προϊόντος κλπ. Συγκεκριμένα, από το ΓΠΑ τις ομάδες υποστήριξαν: ο **Καθ. Λάμπρου Νικόλαος** (Τμήμα Βιοτεχνολογίας), **η Καθ. Οικονόμου - Αντώνακα Γαρυφαλλιά** (Τμήμα Επιστήμης Φυτικής Παραγωγής),  **ο Καθ. Σκανδάμης Παναγιώτης** (Τμήμα Επιστήμης Τροφίμων & Διατροφής του Ανθρώπου)**,** ο **Αν.** **Καθ. Μπαρτζάνας Θωμάς** (Τμήμα Αξιοποίησης Φυσικών Πόρων & Γεωργικής Μηχανικής)**, ο Αν. Καθ. Φλεμετάκης Εμμανουήλ** (Τμήμα Βιοτεχνολογίας)**, η Επικ. Καθ. Χρυσαυγή Γαρδέλη** (Τμήμα Επιστήμης Τροφίμων & Διατροφής του Ανθρώπου)**, ο Επικ. Καθ. Καραπάνος Ιωάννης** (Τμήμα Επιστήμης Φυτικής Παραγωγής)και **η Επικ. Καθ. Τσιρώνη Θεοφανία** (Τμήμα Επιστήμης Τροφίμων & Διατροφής του Ανθρώπου)**.** Ενώ οι μέντορες ήταν επιχειρηματίες ή στελέχη επιχειρήσεων που ανέλαβαν να συμβουλεύουν τις ομάδες στα θέματα marketing και στη χρηματοοικονομική ανάλυση και ταυτόχρονα να μεταφέρουν στις ομάδες την τρέχουσα τεχνογνωσία της αγοράς. Συγκεκριμένα, ο κ. **Γρηγόρης Χατζηκώστας** από την εταιρεία Rainno, ο κ. **Γιώργος Βλάχος** από τοΚ.Ε.Μ.Ε.Λ, η κ. **Ειρήνη Φραγκίσκου** από το Κ.Ε.Μ.Ε.Λ., ο κ. **Κωνσταντίνος Γαρδίκης** από την APIVITA Α.Ε., ο κ. **Γιώργος Χρυσικός** από το Κ.Ε.Μ.Ε.Λ, ο κ. **Χρήστος Καλογερόπουλος** από το Κ.Ε.Μ.Ε.Λ, η κ. **Μαρία Κακούρη** από την WEST SA και ο κ. **κ. Δημήτρης Παπαδάκος** από την **thriasio logistics center-Όμιλος Τρ. Πειραιώς στήριξαν τις ομάδες του Διαγωνισμού.**

Η κατάταξη των νικητριών ομάδων ήταν η εξής:

* Την **1η θέση** έλαβε η ομάδα της **CarbonZymes Biotech** | **«Βιολογικό όπλο» για την δέσμευση του CO2**
* Την **2η θέση** έλαβε η ομάδα της **Nefi** | **Eco-friendly μπύρα από το νερό της βροχής. Η μπύρα του αύριο!** και
* Την **3η θέση** έλαβε η ομάδα της **EGGUM | Eggshell powder. Βιώσιμες πρώτες ύλες ανθρακικού ασβεστίου.**

Στις νικήτριες ομάδες απονεμηθήκαν χρηματικά έπαθλα με **χορηγία της εταιρείας LAMDA DEVELOPMENT** ενώ την εκδήλωση υποστήριξε το **Χρηματιστήριο Αθηνών**.

Για περισσότερες πληροφορίες <http://innovinagri.aua.gr/>

**ΟΙ ΟΜΑΔΕΣ ΠΟΥ ΔΙΑΓΩΝΙΣΤΗΚΑΝ**

Τα επιχειρηματικά σχέδια που διαγωνίστηκαν αξιοποίησαν ποικιλία αντικειμένων στα οποία πραγματοποιείται υψηλού επιπέδου καινοτόμος έρευνα στο Γεωπονικό Πανεπιστήμιο Αθηνών. Παρακάτω μπορείτε να βρείτε σύντομες περιγραφές από τις 7 ομάδες που διαγωνίστηκαν.

|  |  |
| --- | --- |
|  | **Βιοδιασπώμενο πλαστικό από μικροφύκη** |
| Η AlgaeFarm παράγει βιορητίνη σε μορφή πέλλετ από βιομάζα μικροφυκών τα οποία τρέφονται με βιομηχανικά λύματα. Στόχος της είναι η εξάλειψη της μεγάλης περιβαλλοντικής ρύπανσης από τα μη-βιοδιασπώμενα συμβατικά πλαστικά, καθώς το βιοπλαστικό της είναι βιοδιασπώμενο και φυτικής προέλευσης με ένα χαμηλό περιβαλλοντικό αποτύπωμα.**Η ομάδα:** Εξάρας Φίλιππος-Γεώργιος, Λαγκαδινού Μαριάννα, Πάστρας Παναγιώτης-Κωνσταντίνος & Φράγκος Νικόλαος |
|  | **Φυσικό καθαριστικό επιφανειών *«Green Clair»*. Η λύση στην φύση!** |
| Το ***«GreenClair»*** αποτελεί ένα καθαριστικό προϊόν, ευρείας χρήσεως, με εξολοκλήρου φυσικά συστατικά και αιθέρια έλαια. Συνδυάζει τα παραπάνω με την καθαριστική και απολυμαντική δράση καθώς δεν επιβαρύνει το περιβάλλον και την υγεία του καταναλωτή.  Αν σ΄ αυτά προστεθεί η μυρωδιά φρεσκάδας και καθαριότητας που προσφέρουν τα αιθέρια έλαια αλλά και το γεγονός ότι δεν αφήνει λεκέδες ή υπολείμματα σε όποια επιφάνεια εφαρμόζεται (πάγκος κουζίνας, ξύλινες επιφάνειες, επιφάνειες μπάνιου) το προϊόν καθίσταται πρωτοποριακό στην κατηγορία του.**Η ομάδα:** Τσιώλη Θεοδώρα, Χελιώτη Ηλιάνα & Χρονοπούλου Βασιλική |
|  | **EGGUM. Eggshell powder. Βιώσιμες πρώτες ύλες ανθρακικού ασβεστίου.**  |
| Η πούδρα eggum, ένα βιολογικό προϊόν έρχεται να αντικαταστήσει τη χρήση των καλλυντικών ορυκτών πούδρων και να προσδώσει νέες ευεργετικές δράσεις στα καλλυντικά καθώς δημιουργείται από κελύφη αυγού, πλούσια σε ιχνοστοιχεία, πρωτεΐνες κ.α. Η πρώτη ύλη μας αποτελεί απόβλητο των βιομηχανιών τροφίμων και με την βιώσιμη αξιοποίησή της συμβάλλουμε στην κυκλική οικονομία και στην προστασία του περιβάλλοντος.**Η ομάδα:** Αθανασοπούλου Ευμορφία, Δάβαρης Δημήτρης & Σταφύλη Χριστίνα Άννα |
|  | **Eco-friendly μπύρα από το νερό της βροχής. Η μπύρα του αύριο!** |
| Η Nefi Microbrewery, με ορίζοντες την βιωσιμότητα και την οικολογική συνείδηση, στοχεύει στη δημιουργία μιας διαφορετικής και ιδιαίτερης μπύρας, αφού θα παράγεται αποκλειστικά έπειτα από συλλογή και επεξεργασία όμβριων υδάτων. Καινοτομεί στην οικολογία και τη γεύση, προστατεύοντας παράλληλα έναν πολύτιμο φυσικό πόρο.**Η ομάδα:** Εμμανουήλ Φωτεινή, Παναγιωτίδου Μυρτώ & Πετροπούλου Κατερίνα |
|  | **«Βιολογικό όπλο» για την δέσμευση του CO2** |
| Η CarbonZymes Biotech είναι μία νέα εταιρία που θα προσφέρει τις υπηρεσίες της για την ολοκληρωμένη & βιώσιμη δέσμευση, επαναχρησιμοποίηση και αποθήκευση του CO2. Ένα πρωτοπόρο ενζυμικό σύστημα, μέσω των αρχών της Κυκλικής Οικονομίας και εργαλείων της Βιοτεχνολογίας, θα προσφέρει στις βιομηχανίες τη δυνατότητα να παράγουν προϊόντα με ουδέτερο ανθρακικό αποτύπωμα.**Η ομάδα:** Χριστίνα Βαρότσου, Χαρουτιούν Μποδουριάν, & Γεώργιος Πρεμέτης |
|  | **Παραγωγή και εμπορία φύτρων κρεμμυδιού** |
| Η επιχείρηση μας ονομάζεται «Spronion» και ασχολείται με την παραγωγή και την συσκευασία φύτρας κρεμμυδιού, φακής και αρακά. Οι φύτρες κρεμμυδιού αποτελούν ένα καινοτόμο προϊόν στην ελληνική αγορά, το οποίο ανταποκρίνεται στην σύγχρονη ανάγκη του καταναλωτή για γευστική ικανοποίηση και υγιεινή διατροφή.**Η ομάδα:** Γεωργούσης Μάριος, Καλύβα Ειρήνη, Κουράση Μαργαρίτα, Μπακογιάννη Νάντια & Στάικου Μαριλένα  |
|  | **Επαναστατική μεμβράνη συσκευασίας προερχόμενη από κυκλική οικονομία** |
| Η ομάδα Collpacki (Collagen-based Packaging Industry), έχοντας ως στόχο την αξιοποίηση των υποπροϊόντων κρέατος, συνεπώς και την ασφάλεια του περιβάλλοντος, έχει σκοπό να παράγει βιοδιασπώμενες συσκευασίες φρέσκων τροφίμων. Οι συσκευασίες θα αποτελούνται κατά κύριο λόγο από κολλαγόνο. Η εταιρεία θα παρέχει στους πελάτες (εταιρείες συσκευασίας) δύο προϊόντα. Έτοιμες μεμβράνες για συσκευασία και πέλλετ για την παρασκευή μεμβράνης από τους ίδιους. Το μεγαλύτερο κολπάκι της συσκευασίας μας είναι πως μπορεί να φαγωθεί.**Η ομάδα:** Δαρεμά Αναστασία Νεκταρία, Μαυροφρύδη Μαρίνα & Μπαμπίλη Αρετή |